Diari Oficial de la Generalitat Valenciana


Sumari del DOGV 6008, del 07-05-2009 (2009/4909)

ORDE de 27 d'abril de 2009, de la Conselleria d'Educació, per la qual s'oferixen ajudes econòmiques individuals per a activitats de formació permanent del professorat.
-----------------------------------------------------------------------------------------------------------------------------------------------------------------------

### Dades del document

Número de DOGV
:   6008

Data del DOGV
:   07-05-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/4909


Data del document
:   27-04-2009

Organisme emissor
:   Conselleria d'Educació

Tipus de document
:   Ordre

Correcció d'errades

Anàlisi jurídica

 Descriptors 

:   * suport econòmic
    * formació del professorat
    * personal docent
    * ajuda pública
    * reciclatge professional
    * ensenyament professional

ORDE de 27 d'abril de 2009, de la Conselleria d'Educació, per la qual s'oferixen ajudes econòmiques individuals per a activitats de formació permanent del professorat. [2009/4909]
La Llei Orgànica 2/2006, de 3 de maig, d'Educació, en el seu preàmbul establix, com un dels seus principis fonamentals, millorar la qualitat i l'eficàcia dels sistemes d'educació i de formació, la qual cosa implica millorar la capacitació dels docents, exigint un compromís per part de les administracions educatives per la formació contínua del professorat lligada a la pràctica educativa.
La Llei Orgànica 2/2006, de 3 de maig, d'Educació, en el títol preliminar i en l'article 1, assenyala que entre els seus principis es troba la consideració de la funció docent com a factor essencial de la qualitat de l'educació, el reconeixement social del professorat i el suport a la seua tasca, així com el foment i la promoció de la investigació, l'experimentació i la innovació educativa. En l'article 2, assenyala entre els seus fins que els poders públics prestaran una atenció prioritària al conjunt de factors que afavorisquen la qualitat de l'ensenyança i, en especial, la qualificació i formació del professorat, el seu treball en equip, la dotació de recursos educatius, la investigació, l'experimentació i la renovació pedagògica.
La Llei Orgànica 2/2006, de 3 de maig, d'Educació, en el capítol III, títol III, article 102, assenyala que la formació permanent constituïx un dret i una obligació de tot el professorat i una responsabilitat de les administracions educatives i dels centres.
La Conselleria d'Educació convoca anualment ajudes econòmiques individuals per a fomentar les iniciatives del professorat cap a la seua pròpia formació i recolzar econòmicament la seua participació en activitats de formació que trien lliurement i que es realitzen tant a la Comunitat Valenciana com a la resta de l'Estat Espanyol i a l'estranger, sempre que complisquen les condicions de participació i els requisits establits en esta convocatòria.
Per tot això, d'acord amb les competències que em conferix l'article 28 de la Llei 5/1983, de 30 de desembre, del Consell.
Vista la proposta realitzada pel director general de Personal, amb data 23 d'abril de 2009 i de conformitat amb esta
ORDENE
Primer
1. Es concediran, dins dels límits pressupostaris aprovats amb la dita finalitat, ajudes econòmiques individuals destinades a finançar les activitats de formació del professorat de centres públics i privats concertats, personal laboral especialista i funcionaris d'administració especial que estiguen prestant servicis efectius en centres docents de nivells no universitaris sostinguts amb fons públics en l'àmbit de gestió de la Conselleria d'Educació, així com per al personal que exercisca la funció inspectora o que ocupe llocs de treball de naturalesa docent en la relació de llocs de treball de la Conselleria d'Educació.
2. Les ajudes tindran les modalitats i destinataris per modalitat que consten en les bases de la convocatòria.
Segon
Aprovar les bases, el model de sol·licitud i la resta de documents pels quals es regix esta convocatòria, que s'inclouen com a annexos I, II, III, IV, V, VI i VII de la present orde.
Tercer
El finançament d'esta convocatòria va a càrrec del capítol IV, del programa 82.10.78.988.03, dels pressupostos de la Generalitat per a l'any 2009.
L'import global màxim destinat a estes ajudes i les línies de subvenció per les quals es farà efectiu seran els següents:
Modalitat: A, B
Import: 413.742 euros
Línia de subvenció: T0077000
La concessió d'estes ajudes no necessita la seua notificació a la Comissió Europea (CE), segons el que disposa l'article 7.4, en relació amb el que establixen els articles 1.2 i 3.4, del Decret 147/2007, de 7 de setembre, del Consell, pel qual es regula el procediment de notificació i comunicació a la CE dels projectes de la Generalitat dirigits a establir, concedir o modificar ajudes públiques.
DISPOSICIONS FINALS
Primera
Es delega en el director general de Personal la facultat de resoldre la concessió o denegació de les ajudes econòmiques individuals, i se l'autoritza perquè dicte les resolucions i instruccions necessàries per l'execució d'esta orde, així com l'ordenació i la instrucció del procediment.
Segona
La present orde produirà efectes des de l'endemà de la seua publicació en el Diari Oficial de la Comunitat Valenciana .
Segons el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, contra la present orde, que posa fi a la via administrativa, els interessats podran interposar un recurs potestatiu de reposició o bé, directament, un recurs contenciós administratiu, en els terminis i davant dels òrgans assenyalats a continuació:
- El recurs potestatiu de reposició haurà de ser interposat davant de la Conselleria d'Educació en el termini d'un mes a comptar de l'endemà de la publicació de la present orde en el Diari Oficial de la Comunitat Valenciana.
- El recurs contenciós administratiu haurà de ser interposat davant del Tribunal Superior de Justícia de la Comunitat Valenciana en el termini de dos mesos o deu dies, si s'opta per seguir el procediment per a la protecció dels drets fonamentals de la persona, a comptar ambdós des de l'endemà de la publicació de la present orde en el Diari Oficial de la Comunitat Valenciana.
València, 27 d'abril de 2009
El conseller d'Educació,
ALEJANDRO FONT DE MORA TURÓN
ANNEX I
Bases de la convocatòria
Primera. Objecte de la convocatòria
Es convoquen ajudes per sufragar els gastos totals o parcials d'assistència a jornades, congressos, seminaris, cursos de formació i perfeccionament del professorat, la finalitat dels quals siga l'actualització científica, lingüística, didàctica o metodològica, que es realitzen a Espanya i a l'estranger.
Les esmentades activitats hauran de desenrotllar-se en centres acreditats per a la formació contínua de docents.
Segona. Modalitats d'ajudes
Es podran sol·licitar les modalitats d'ajudes següents:
- Modalitat A
Activitats: jornades, congressos, seminaris, cursos de formació i de perfeccionament del professorat, incloent les que formen el Pla de Formació Lingüisticotècnica en Valencià i el Programa de Suport a l'ensenyança i aprenentatge de llengües estrangeres (Programa PALE 2008). Es consideraran a més la realització d'estudis propis de les universitats o activitats d'extensió universitària (excepte els estudis conduents a l'obtenció de títols universitaris de caràcter oficial i amb validesa en tot l'Estat Espanyol).
Lloc de realització: Espanya.
- Modalitat B
Activitats: Jornades, congressos, seminaris, cursos de formació i de perfeccionament del professorat.
Lloc de realització: estranger
Tercera. Condicions de participació
Les ajudes es concediran per a activitats que pertanguen a alguna de les modalitats indicades i que finalitzen o hagen finalitzat en el període comprés entre l'1 de setembre de 2008 i el 31 d'agost de 2009.
1. L'activitat realitzada haurà de tindre una duració mínima de 3 dies o 15 hores lectives per a la modalitat A i de 5 dies o 25 hores lectives per a la modalitat B.
En el cas de tractar-se de la realització de cursos d'idiomes a l'estranger, estos hauran de tindre una duració mínima de dos setmanes i més de 20 hores setmanals de classe.
2. Només es podrà sol·licitar, i per tant concedir, una ajuda econòmica individual per una de les modalitats establides en la base anterior.
3. El fet d'haver rebut una ajuda no implica la concessió de permís dins de l'horari laboral, ni establix el reconeixement de l'activitat de formació per a la seua acreditació i obtenció del complement retributiu.
Quarta. Beneficiaris
D'acord amb els termes previstos en l'article 11 de la Llei 38/2003, de 17 de novembre, General de Subvencions (BOE de 18 de novembre de 2003), tindran la consideració de beneficiaris per a rebre alguna de les ajudes econòmiques segons el tipus de modalitat sol·licitada exposades en la base segona d'esta convocatòria, el personal definit en l'apartat 1.1 d'esta orde.
Els beneficiaris hauran de complir les obligacions previstes en l'article 14 de l'esmentada Llei General de Subvencions.
Quinta. Requisits dels sol·licitants
Podrà sol·licitar estes ajudes tot el personal assenyalat en la base quarta i que complisca les condicions següents:
a) No rebre ajuda o beca de qualsevol administració o entitat pública o privada, nacional o internacional per a la cobertura dels gastos (total o en part) de l'activitat de formació que es vol realitzar.
b) Presentar la documentació requerida en la base sexta, complir les condicions de participació de la base tercera i omplir i remetre el qüestionari de valoració electrònic disponible en la pàgina web de la Conselleria d'Educació, tal com s'indica en la base sexta.
c) Que es tracte d'una activitat formativa directament relacionada amb l'assignatura, l'àrea d'actuació o especialitat en què treballe la persona sol·licitant.
d) Que no existisca cap activitat formativa anàloga a les compreses en el Pla de Formació del Professorat de la Comunitat Valenciana a què puga haver tingut accés.
e) Acceptar com a mitjà de comunicació el correu electrònic.
Els sol·licitants, en el moment de presentar la instància de sol·licitud, hauran de complir els requisits previstos en l'article 13.2 i 13.3 de la Llei 38/2003, de 17 de novembre, General de Subvencions, i d'acord amb l'article 13.7 de l'esmentada Llei, la seua acreditació es realitzarà per mitjà de testimoni judicial, certificats telemàtics o transmissió de dades o certificació administrativa. Esta acreditació podrà ser substituïda per l'ompliment de l'annex V (imprés de declaració responsable) d'esta convocatòria.
El termini per a acreditar els esmentats requisits haurà de ser previ a la proposta de resolució de la concessió, s'hauran de justificar amb la presentació de la sol·licitud, fins al dia 30 de maig de 2009 per al primer període i fins al 5 de setembre en el segon període.
El no-compliment d'algun d'estos requisits serà motiu d'exclusió de la convocatòria.
Sexta. Documentació
Per a formalitzar les sol·licituds es presentarà la documentació següent:
De manera general:
Instància de sol·licitud. Annex II. Imprés normalitzat que estarà a disposició dels interessats en la pàgina web de la Conselleria d'Educació, en la següent adreça d'Internet: http://www.edu.gva.es. Direcció General de Personal, Servici de Formació del Professorat, Convocatòries, Ajudes individuals.
Els participants únicament podran presentar una instància de sol·licitud.
A la sol·licitud, s'acompanyarà la documentació següent:
1. Fotocòpia del DNI o CIF.
2. Annex III: ompliment de l'imprés de Manteniment de Tercers. Orde de 15.02.05 (DOGV de data 04.03.05).
És obligatòria la seua presentació per part de tots els sol·licitants.
3. Annex IV: Acreditació de la titularitat del compte bancari del sol·licitant (tercer). Orde de 15.02.05 (DOGV de data 04.03.05).
És obligatòria la seua presentació per part de tots els sol·licitants.
4. Annex V: Imprés de declaració responsable.
5. Tots els participants hauran de presentar l'original o fotocòpia del programa o de la convocatòria de l'activitat realitzada, els quals hauran de detallar els continguts, el lloc de realització, i la duració de l'activitat.
Queden excloses de la presentació de l'esmentat programa totes aquelles activitats realitzades en els CEFIRE.
6. Tots els participants hauran d'aportar fotocòpia confrontada del certificat de participació, expedit bé per l'entitat organitzadora de l'activitat o per la Conselleria d'Educació, en el qual conste la duració d'esta, la dates d'inici i finalització de l'activitat i s'especifiquen els dies reals de presència física.
Queden excloses de la presentació del certificat de participació totes aquelles activitats realitzades en els CEFIRE.
7. Qüestionari de valoració electrònic degudament omplit.
Adreça d'Internet per al seu ompliment: Pàgina web de la Conselleria d'Educació (http://www.edu.gva.es), Direcció General de Personal, Servici de Formació del Professorat, Convocatòries, Ajudes individuals.
8. Certificat del director del centre que manifeste que el sol·licitant és docent en actiu durant el període de realització de l'activitat. Només es presentarà, si es tracta de professorat de la privada concertada.
9. Annex VII: Resum detallat de gastos.
Sèptima. Justificació de l'ajuda sol·licitada:
De forma general:
S'haurà d'efectuar per mitjà de la presentació dels originals o còpies confrontades de les factures i la resta de documents de valor probatori equivalent en el tràfic jurídic mercantil o amb eficàcia administrativa.
També podrà efectuar-se per mitjà de factures electròniques, sempre que complisquen els requisits exigits per a la seua acceptació en l'àmbit tributari, tot això d'acord amb l'article 30.3 de l'esmentada Llei General de Subvencions.
Les esmentades factures o documents hauran d'acreditar el pagament dels conceptes següents: inscripció, ensenyança, allotjament i transport, amb el desglossament de cada un dels gastos incorreguts, si és procedent.
En els casos en què se sol·licite ajuda per desplaçament, només haurà d'adjuntar-se document acreditatiu del gasto del viatge si este no s'haguera realitzat per mitjà de vehicle particular. Queden exclosos els gastos originats pel pagament de peatge d'autopista, així com aquells produïts per desplaçaments interns en les ciutats o desplaçaments des d'aeroports, estacions de tren, autobús o barco i fins a estos.
Així mateix, es tindrà en compte el que establix l'apartat 4 de l'article 30 de l'esmentada Llei General de Subvencions.
En tot cas, i per a totes les situacions que es plantegen s'aplicarà, en termes generals, el Decret 88/2008, de 20 de juny, del Consell, pel qual es modifica el Decret 24/1997, d'11 de febrer, del Govern Valencià, sobre indemnitzacions i gratificacions per servicis extraordinaris, així com l'Orde de 23 de juliol de 1998, de la Conselleria d'Economia, Hisenda i Administració Pública, per la qual es desplega el Decret 24/1997, anteriorment citat.
En les activitats el període de realització de les quals comprenga més del període establit en la base tercera, la justificació de l'ajuda sol·licitada serà dels gastos imputables fins al 31 d'agost de 2009.
De forma específica:
Modalitat A
El personal que sol·licite una ajuda individual per esta modalitat i haja realitzat al llarg del curs escolar 2008-2009 diversos cursos de perfeccionament en els centres de Formació, Innovació i Recursos Educatius de la Comunitat Valenciana (CEFIRE), podrà sol·licitar una ajuda que arreplegue els gastos globals produïts. Per a això adjuntarà còpia de les activitats i en la casella de «Denominació de l'activitat», especificarà «diverses activitats adjuntes» i en la casella «Codi d'organisme» posarà «01».
Modalitat B
El personal que sol·licite una ajuda individual per esta modalitat haurà d'aportar a més dels documents sol·licitats en l'apartat «de manera general» d'esta base:
- Document bancari de conversió de la moneda utilitzada a l'euro en el moment del pagament de l'activitat a realitzar, sempre que l'activitat no s'haja realitzat en algun dels països europeus integrats en la denominada «zona euro».
- Traducció dels documents requerits al castellà o valencià.
Octava. Termini i formalització de les sol·licituds
Els terminis de presentació de sol·licituds, en funció de la data de finalització de les activitats, són els següents:
a) Activitats finalitzades fins al dia 30 d'abril de 2009 en ambdues modalitats, fins al 30 de maig de 2009.
b) Activitats finalitzades entre l'1 de maig de 2009 i el 31 d'agost de 2009 en ambdues modalitats, fins al 5 de setembre de 2009.
La sol·licitud, segons el model que figura en l'annex II d'esta orde, disponible en la pàgina web de la Conselleria d'Educació, s'omplirà i s'imprimirà tal com s'indica en el punt sèptim de la base sexta.
La presentació de les sol·licituds conjuntament amb la resta de la documentació requerida, es presentaran preferentment en els registres generals de les direccions territorials d'Educació o en el Registre General de la Conselleria d'Educació.
També podrà utilitzar-se per a la presentació de les sol·licituds qualssevol de les dependències a què es referix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener. Si, fent ús d'eixe dret, l'expedient és remés per correu, es presentarà en sobre obert perquè la instància siga datada i segellada pel funcionari de correus abans que procedisca a la seua certificació.
En tot cas, les sol·licituds es dirigiran a la direcció territorial d'Educació que corresponga segons el lloc de treball del sol·licitant.
Novena. Tramitació dels expedients.
En compliment de l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si després de la recepció de la instància i la documentació requerida s'observara que falta documentació o dades essencials per a la resolució de l'expedient, es reclamaran estos a l'interessat perquè, en un termini de deu dies, esmene la falta o acompanye els documents preceptius, amb indicació que, si no ho fa, es considerarà que desistix de la seua petició, amb resolució prèvia que haurà de ser dictada en els termes que preveu l'article 42.1 de la Llei 30/1992.
Este requeriment es realitzarà per mitjà d'anunci en el tauler d'anuncis de la Conselleria d'Educació i en l'adreça d'Internet indicada en el punt sèptim de la base sexta. Addicionalment, també podrà comunicar-se la dita incidència per correu electrònic.
Deu. Òrgans competents per a la instrucció, valoració, avaluació i resolució del procediment de concessió de les ajudes econòmiques individuals.
De conformitat amb el que establix l'article 17.3.g de la Llei General de Subvencions, la Comissió de Selecció és l'encarregada d'emetre i elevar a l'òrgan concedent el corresponent informe en què es concrete el resultat de la instrucció, valoració i avaluació de la present convocatòria.
L'òrgan encarregat de la instrucció i l'avaluació de l'expedient serà el Servici de Formació del Professorat de la Direcció General de Personal.
Prèviament a la constitució de la Comissió de Selecció, es disposarà la constitució de les comissions de valoració territorials, a l'efecte de valoració de les instàncies de sol·licitud presentades, elaboració d'informes previs sobre les al·legacions presentades a la resolució provisional d'ajudes concedides i denegades, i elaboració d'informes previs sobre els possibles recursos de reposició que es puguen presentar una vegada publicada la resolució definitiva d'ajudes concedides o denegades en el Diari Oficial de la Comunitat Valenciana.
Les comissions de valoració estaran ubicades en cada una de les direccions territorials, i integrades pels membres següents:
-La comissió de valoració estarà presidida pel subdirector/a territorial d'Educació o un representant de la direcció territorial designat pel director territorial.
- Un inspector d'Educació, designat pel Servici d'Inspecció Educativa de cada direcció territorial d'Educació.
- Tres assessors de CEFIRE, designats pel Servici de Formació del Professorat de la Direcció General de Personal.
Hi actuarà com a secretari, amb veu però sense vot, un funcionari de la direcció territorial d'Educació designat pel director territorial.
A les reunions de les comissions de valoració territorials podrà assistir, amb veu però sense vot, un representant de cada un dels sindicats que formen part de la Mesa Sindical Sectorial d'Educació.
La Comissió de Selecció estarà presidida pel cap de l'Àrea de Personal de la Direcció General de Personal o la persona en qui delegue, i constituïda per:
- El cap del Servici de Formació del Professorat.
- Els directors territorials d'Educació de les direccions territorials d'educació o les persones en qui deleguen.
- Un inspector d'Educació, designat per la secretària autonòmica d'Educació.
- Un director o assessor de centre de Formació, Innovació i Recursos Educatius (CEFIRE), designat pel director general de Personal.
Hi actuarà com a secretari, amb veu però sense vot, un assessor/a tècnic del Servici de Formació del Professorat de la Direcció General de Personal, designat/ada pel director general de Personal.
A les reunions de la Comissió de Selecció podrà assistir, amb veu però sense vot, un representant de cada un dels sindicats que formen part de la Mesa Sindical Sectorial d'Educació.
La Comissió de Selecció tindrà facultats per a resoldre tots els dubtes que puguen aparéixer en la interpretació de les bases i la possibilitat d'entrevistar als sol·licitants si ho estima oportú.
Les esmentades comissions ajustaran la seua actuació al que disposen els articles 22 i següents de la Llei de Règim Jurídic de les Administracions Públiques i del Procediment Administratiu Comú.
Onze. Criteris de selecció
Les sol·licituds seran seleccionades d'acord amb els criteris que es prioritzen a continuació:
Activitats de formació en l'ús de tecnologies de la informació i de la comunicació, les que componen el Pla de Formació Lingüisticotècnica en Valencià, el Programa de Suport a l'Ensenyança i Aprenentatge de Llengües Estrangeres (Programa PALE 2008) i el perfeccionament d'idiomes.
Valoració: 2 punts.
Activitats de formació transversals i aquelles que estiguen relacionades amb l'etapa, cicle, àrea, especialitat o amb la funció que exercisca en el centre, unitat o servici de treball del sol·licitant. Valoració: 1 punt.
Queden excloses d'esta convocatòria les activitats realitzades en centres no acreditats per a la formació contínua de docents.
Queden exclosos d'este últim requisit de selecció els funcionaris d'administració especial i el personal laboral especialista, per la formació especial i puntual que requerix el desenrotllament de la seua pràctica docent.
Dotze. Quantia de les ajudes
Les comissions de valoració territorials estudiaran les sol·licituds per cada una de les modalitats oferides, tenint en compte el compliment dels requisits exigits als participants en les bases tercera, quarta i quinta, la justificació de gastos presentats i els criteris de selecció establits en la base desena.
En estes modalitats es valoraran els gastos que corresponguen a inscripció i ensenyança, necessitat de desplaçament i/o allotjament en el lloc de celebració de l'activitat. Si s'utilitza un vehicle propi es comptabilitzarà la distància més curta al lloc de realització de l'activitat, prenent com a referència el domicili o el centre de destí del participant.
En cas de sol·licitar ajuda per més d'una modalitat, només es podrà concedir, si és seleccionada, l'ajuda de més quantia.
Seran desestimades les sol·licituds d'ajuda que comporten gastos inferiors a la quantitat de 110 euros.
Les quanties de les ajudes no podran ser superiors a les quantitats següents:
Modalitat A: 750 euros
Modalitat B: 975 euros
Les comissions de valoració territorials podran, no obstant això, proposar la modificació d'estes quantitats per a una millor redistribució del pressupost, redundant sempre en benefici dels interessats. En tot cas, l'import de les ajudes que es concedisquen no podrà ser de tal quantia que supere el cost de l'activitat exercida pel beneficiari/ària.
L'import màxim a atorgar en cada resolució serà: per al primer període de resolució, fins a un 45% del total del pressupost de la present convocatòria, i per al segon període de resolució, un 55% del pressupost citat. Si a la finalització del primer període de resolució, no s'ha esgotat l'import màxim a atorgar, s'incorporarà el romanent al segon període.
Una vegada realitzat l'estudi de les sol·licituds i vistes les propostes de modificació realitzades per les comissions de valoració territorials, la Comissió de Selecció, atenent les disponibilitats pressupostàries, proposarà finalment si és procedent l'import màxim a atorgar en cada resolució independentment dels percentatges d'aplicació especificats, així com la quantia de les ajudes a concedir individualment.
Tretze. Calendari de resolucions
La Comissió de Selecció, una vegada avaluats els informes emesos per les comissions d'instrucció, valoració i avaluació, elevarà el corresponent informe preceptiu davant de la Direcció General de Personal, al qual adjuntarà la proposta provisional de resolució d'ajudes econòmiques individuals concedides i denegades, i la publicarà en el tauler d'anuncis de la Conselleria d'Educació, en el de les direccions territorials d'Educació, en els CEFIRE, i en Internet, en la pàgina web de la Conselleria d'Educació, Direcció General de Personal, Servici de Formació del Professorat, Convocatòries, Ajudes individuals. Hi ha un termini de 10 dies hàbils per a formular al·legacions davant de la Comissió de Selecció. Estes al·legacions es presentaran en el registre de les direccions territorials d'Educació .
Transcorregut este termini, i a la vista dels informes emesos per les comissions de valoració territorials sobre les al·legacions presentades, vistes les renúncies presentades, la Comissió de Selecció formularà davant de la Direcció General de Personal, un informe final al qual s'adjuntarà la proposta de resolució definitiva de concessió o denegació d'ajudes. El director general de Personal resoldrà sobre la convocatòria per delegació del conseller d'Educació.
La resolució definitiva de la Direcció General de Personal, per delegació del conseller d'Educació, serà publicada en el Diari Oficial de la Comunitat Valenciana i contindrà la relació de beneficiaris amb l'import de les ajudes concedides i la relació de sol·licituds d'ajudes desestimades indicant el motiu de desestimació.
El termini màxim per a resoldre les sol·licituds presentades i per a la concessió de les ajudes que s'establixen en la present convocatòria, serà de 6 mesos a partir de la data de la finalització de presentació de les sol·licituds segons el període que corresponga. El còmput d'estos terminis s'interromprà durant el termini requerit per a l'esmena i millora de sol·licitud per l'interessat.
L'efecte que produiria el silenci administratiu, si transcorreguera el termini màxim sense que s'haja dictat i notificat la resolució corresponent, seria desestimatori de les sol·licituds.
Catorze. Renúncies
Una vegada publicada la resolució provisional, s'obrirà un termini de 10 dies hàbils per a presentar la renúncia a la concessió de l'ajuda davant de la Comissió de Selecció, i perquè en quede constància a la seua constància s'omplirà l'annex VI de la convocatòria.
Estes renúncies es presentaran en el Registre General de la Conselleria d'Educació. Una vegada transcorregut l'esmentat termini, no seran tingudes en compte les renúncies que es presenten.
Quinze. Percepció de les ajudes
Tota alteració en les condicions exposades en les bases 5ª i 6ª de la present Orde i que es tenen en compte per a la concessió de l'ajuda i, en tot cas, l'obtenció concurrent de qualsevol tipus d'ingressos, recursos, subvencions o ajudes atorgades per altres administracions o entitats públiques o privades, podrà ocasionar la modificació de la resolució de la concessió. També serà procedent la modificació de la resolució de la concessió, el reintegrament de l'excés que corresponga i el pagament de l'interés de demora des del moment del pagament de l'ajuda, quan el seu import siga de tal quantia que, aïlladament o en concurrència amb altres subvencions o ajudes de les administracions públiques o d'altres entitats públiques o privades, nacionals o estrangeres, supere el cost de l'activitat exercida pel beneficiari/ària.
Així mateix, seran causes de reintegrament de les quantitats percebudes les previstes en l'article 47.9 del Text Refós de la Llei d'Hisenda Pública de la Generalitat Valenciana i les previstes en l'article 37 de la Llei 38/2003, de 17 de novembre, General de Subvencions.